
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Spišská Nová Ves 7Csp/45/2026 7626202087 20. 08. 2026 JUDr. Darina Puklušová ECLI:SK:OSSN:2026:7626202087.3
ROZSUDOK V MENE SLOVENSKEJ REPUBLIKY Okresný súd Spišská Nová Ves, sudkyňa JUDr. Darina Puklušová, v spore žalobcu: Podtatranská vodárenská prevádzková spoločnosť, a.s., IČO: 36 500 968, so sídlom Hraničná 662/17, 058 89 Poprad proti žalovanému: A. B., nar. XX.XX.XXXX, C. XXX/XX, XXX XX D., o zaplatenie 63,38 € s prísl. takto rozhodol: I. Žalovaný je povinný do 15 dní odo dňa právoplatnosti tohto rozsudku zaplatiť žalobcovi sumu 63,38 €. II. Priznáva žalobcovi náhradu trov konania v rozsahu 100 %, o ktorých výške súd rozhodne po právoplatnosti tohto rozsudku samostatným uznesením. odôvodnenie: 1. Žalobou doručenou tunajšiemu súdu dňa 06.05.2026 sa žalobca domáhal, aby súd zaviazal žalovaného zaplatiť mu sumu 63,38 eur s príslušenstvom, ako aj nahradiť trovy konania. 2. Svoju žalobu odôvodnil tým, že žalovaný si u žalobcu objednávkou č. ZE2301860 pre fyzické osoby objednal výmenu poškodeného vodomera č. 8383560 na odbernom mieste: A. E. XXX/XX, XXX XX D., ktorého bol v tom čase vlastníkom. Požadované práce boli na základe tejto objednávky zrealizované pracovníkmi žalobcu a ich prevzatie bolo riadne potvrdené v rámci súpisu prác podľa cenového výmeru vlastnoručným podpisom žalovaného v dolnej časti spotrebného listu s dátumom 10.07.2023. V nadväznosti na riadne vykonané práce pracovníkmi žalobcu, žalobca dňa 17.07.2023 vystavil žalovanému, na základe doložených dokladov a cenového výmeru PVPS, a. s., Cenník II., faktúru č. 25230107 za výmenu poškodeného vodomeru vo výške 63,38 €, s dátumom splatnosti dňa 31.07.2023. Nakoľko žalovaný uvedenú faktúru neuhradil ani po uplynutí lehoty jej splatnosti, žalobca upomienkou - výzvou na úhradu zo dňa 04.09.2023 a upomienkou - predžalobnou výzvou/Pokus o zmier zo dňa 02.10.2023, vyzval žalovaného na úhradu tejto faktúry. Žalovaný uvedenú faktúru neuhradil ani napriek upomienkam, ktoré mu boli zaslané a naďalej sumu vo výške 63,38 € žalobcovi dlhuje. Vzhľadom na vyššie uvedené je žalovaný naďalej dlžný sumu 63,38 eur. Súčasne si žalobca uplatnil aj trovy konania. 3. Ako prostriedky procesného útoku použil žalobca skutkové tvrdenia a listinné dôkazy, a to: Objednávka č. ZE2301860, Spotrebný list - B. A. - 10.07.2023, Súpis prác podľa cenového výmeru a Dodací list, Cenník II. Faktúra č. 25230107, Upomienka - 04.09.2023, Upomienka - 02.10.2023, Saldo odberateľa. 4. Súd vydal dňa 04.06.2026 platobný rozkaz v zmysle návrhu žalobcu, ktorý však následne zrušil pre nemožnosť doručenia do vlastných rúk žalovanému. 5. Žalovaný má hlásený trvalý pobyt na adrese D., C. E. XXX/XX, kde zásielky súdu nepreberá a ani šetrením sa súdu nepodarila zistiť adresa jeho aktuálneho pobytu. Na základe uvedených skutočností
bola žaloba s prílohami, procesné poučenie ako aj uznesenie s výzvou na vyjadrenie, doručované žalovanému v zmysle § 116 ods. 2 zákona č. 160/2015 Z.z. Civilného sporového poriadku (ďalej iba ako „CSP“). Napriek výzve súdu sa žalovaný k podanej žalobe nijako nevyjadril, bol v konaní pasívny a neuplatnil žiadne prostriedky procesnej obrany, pričom všetky písomnosti mu boli doručované na adresu jeho trvalého pobytu a doručené fikciou doručenia podľa § 111 ods. 3 C.s.p.. Na vytýčené pojednávanie sa strany nedostavili, pričom žalobca svoju neprítomnosť ospravedlnil a súhlasil s konaním a rozhodnutím v jeho neprítomnosti, kvôli čomu súd v zmysle § 180 C.s.p. pojednával bez prítomnosti sporových strán. 6. Podľa § 24 ods. 2 zákona č. 442/2002 Z.z. o verejných vodovodoch a verejných kanalizáciách dodávka vody kvalitou, množstvom a tlakom je splnená vtokom vody z verejného vodovodu do vodovodnej prípojky, ak sa vlastník verejného vodovodu a odberateľ nedohodnú inak. 7. Podľa § 28 ods. 1 zákona č. 442/2002 Z.z. o verejných vodovodoch a verejných kanalizáciách konečný spotrebiteľ vody (ďalej len "konečný spotrebiteľ") je fyzická osoba alebo právnická osoba, ktorá odoberá vodu na účely konečnej spotreby vody z verejného vodovodu alebo od odberateľa vody (§ 4 ods. 3). 8. Podľa § 28 ods. 3 zákona č. 442/2002 Z.z. o verejných vodovodoch a verejných kanalizáciách za odber vody z verejného vodovodu platí odberateľ prevádzkovateľovi verejného vodovodu vodné, ak sa nedohodne, že vodné sa platí vlastníkovi verejného vodovodu. V prípade, že odberateľ nie je konečný spotrebiteľ, vzniká konečnému spotrebiteľovi povinnosť, aby za odobraté množstvo vody zaplatil odberateľovi rozpočítanú čiastku. 9. Podľa § 28 ods. 5 zákona č. 442/2002 Z.z. o verejných vodovodoch a verejných kanalizáciách právo na vodné vzniká vtokom vody do potrubia napojeného bezprostredne za meradlom. Ak nie je osadené meradlo, právo na vodné vzniká vtokom vody do hlavného uzáveru pripojeného pozemku alebo stavby, prípadne do uzáveru hydrantu, výtokového stojana, plniaceho miesta alebo hadicového zariadenia; v takom prípade sa vodné stanoví smernými číslami spotreby vody. 10. Podľa § 28 ods. 9 zákona č. 442/2002 Z.z. o verejných vodovodoch a verejných kanalizáciách vodné je platba za dodanú pitnú vodu, ktorú tvorí súčin ceny za 1 m3 vyrobenej a dodanej pitnej vody verejným vodovodom podľa osobitného predpisu a množstva odobratej pitnej vody. 11. Podľa § 30 zákona č. 442/2002 Z.z. o verejných vodovodoch a verejných kanalizáciách: (1) Ak má odberateľ pochybnosti o správnosti údajov meradla alebo zistí poruchu na meradle, má právo požiadať vlastníka verejného vodovodu o jeho preskúšanie. Vlastník verejného vodovodu je povinný do 30 dní odo dňa doručenia žiadosti zabezpečiť preskúšanie meradla podľa osobitného predpisu. Výsledok preskúšania vlastník verejného vodovodu neodkladne písomne oznámi odberateľovi. (2) Ak sa pri skúške meradla vyžiadanej odberateľom zistí, že a) meradlo je nefunkčné z dôvodu, že nespĺňa požiadavky stanovené osobitným predpisom alebo že jeho údaje sa odchyľujú od skutočnosti viac, ako pripúšťa osobitný predpis, uhradí ten, komu bola odchýlka podľa odseku 4 na prospech, druhej strane finančný rozdiel, a to odo dňa posledného odpočtu meradla uskutočneného pred podaním žiadosti; v tomto prípade náklady na preskúšanie a výmenu alebo opravu meradla hradí vlastník verejného vodovodu, b) meradlo spĺňa požiadavky stanovené osobitnými predpismi alebo jeho údaje sa neodchyľujú od skutočnosti viac, ako pripúšťa osobitný predpis, uhradí náklady spojené s preskúšaním meradla odberateľ. (3) Ak bola nefunkčnosť alebo poškodenie meradla spôsobená nedostatočnou ochranou meradla odberateľom alebo zásahom odberateľa, ktorý spôsobil poškodenie meradla, náhradu škody a náklady spojené s výmenou alebo opravou meradla hradí odberateľ. (4) Žiadosť o preskúšanie meradla nezbavuje odberateľa povinnosti zaplatiť v určenej lehote vodné. Ak nemožno presne zistiť množstvo odberu vody za čas poruchy meradla, vypočíta sa množstvo odberu vody za príslušné obdobie alebo jeho časť podľa odberu vody v porovnateľnom období minulého roku. Ak ide o nový odber alebo zmenu v odberových pomeroch, podľa množstva dodávanej vody v nasledujúcom porovnateľnom období, prípadne iným spôsobom dohodnutým s odberateľom. 12. Podľa § 32 ods. 1 písm. m) zákona č. 442/2002 Z.z. o verejných vodovodoch a verejných kanalizáciách prevádzkovateľ môže prerušiť alebo obmedziť dodávku vody z verejného vodovodu alebo
odvádzanie odpadových vôd do verejnej kanalizácie v prípade nezaplatenia vodného alebo stočného po dobu dlhšiu ako 30 dní po dobe splatnosti. 13. Podľa § 32 ods. 8 zákona č. 442/2002 Z.z. o verejných vodovodoch a verejných kanalizáciách v prípade, že bola prerušená alebo obmedzená dodávka vody alebo odvádzanie odpadových vôd z dôvodov uvedených v odseku 1 písm. g) až n) a v odseku 6, hradí s tým spojené náklady odberateľ alebo producent. 14. Podľa § 420 ods. 1 Občianskeho zákonníka, každý zodpovedá za škodu, ktorú spôsobil porušením právnej povinnosti. 15. Podľa § 420 ods. 3 Občianskeho zákonníka, zodpovednosti sa zbaví ten, kto preukáže, že škodu nezavinil. 16. Podľa § 121 ods. 3 Občianskeho zákonníka príslušenstvom pohľadávky sú úroky, úroky z omeškania, poplatok z omeškania a náklady spojené s jej uplatnením. 17. Z obsahu listinných dôkazov predložených žalobcom mal súd za preukázané, že žalovaný si u žalobcu objednávkou č. ZE2301860 pre fyzické osoby objednal výmenu poškodeného vodomera č. 8383560 na odbernom mieste: A. E. XXX/XX, XXX XX D., ktorého bol v tom čase vlastníkom. Požadované práce boli na základe tejto objednávky zrealizované pracovníkmi žalobcu a ich prevzatie bolo riadne potvrdené v rámci súpisu prác podľa cenového výmeru vlastnoručným podpisom žalovaného. Keďže žalovaný neuhradil faktúru za vykonané práce v stanovenej lehote, žalobca upomienkami vyzval žalovaného na úhradu dlžnej faktúry, avšak k úhrade zo strany žalovaného nedošlo. Žalovaný je teda u žalobcu evidovaný ako dlžník so splatnou pohľadávkou ku vo výške 63,38 eur. S ohľadom na vykonané dokazovanie a citovanú právnu úpravu mal súd za preukázané, že nárok žalobcu je oprávnený, žalovaný nepreukázal úhradu vzniknutého dlhu. Vzhľadom ku konštatovaným skutočnostiam, súd rozhodol tak, ako je to uvedené vo výrokovej časti rozsudku a žalovaného zaviazal na úhradu žalovanej sumy a príslušenstva, t.j. trov konania. 18. Podľa § 255 ods. 1 C.s.p., súd prizná strane náhradu trov konania podľa pomeru jej úspechu vo veci. 19. Podľa § 262 ods. 1 C.s.p., o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 20. Podľa § 262 ods. 2 C.s.p., o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 21. O trovách konania súd rozhodol podľa vyššie citovaného § 255 ods. 1 C.s.p. a priznal žalobcovi právo na plnú náhradu trov konania a to vzhľadom na skutočnosť, že mal úspech v celom svojom uplatnenom nároku. O výške tejto náhrady trov bude rozhodnuté vyšším súdnym úradníkom po právoplatnosti tohto rozsudku samostatným uznesením v zmysle § 262 ods. 2 C.s.p.. Poučenie: Proti tomuto rozsudku možno podať odvolanie v lehote 15 dní od doručenia rozhodnutia na súde, proti ktorého rozhodnutiu smeruje. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že
a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v § 365 odseku 1 CSP , ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na súdny výkon rozhodnutia.

